11-jarige het verkragtingslagoffer geredArgieffoto ŉ 11-jarige seun van Zamdela in Sasolburg in die Vrystaat het ŉ vrou gered deur sy vinnige optrede. “Die beskuldigde, Mpho Paul Makoko, het omstreeks 10:00 op 26 November 2016 na sy vriend se huis gegaan, maar sy vriend se meisie was alleen by die huis,” het kapt. Livhuhani Hani, woordvoerder van die polisie, Donderdag verduidelik. “Hy wou weet waar sy vriend is, maar die meisie het net gesê hy is nie by die huis nie. Die vrou het met haar wasgoed voortgegaan toe Makoko in die huis ingegaan het en skielik met ŉ mes teruggekeer het.” Volgens Hani het die man die vrou met die mes gedreig. “Sy wou weghardloop, maar Makoko het haar agternagesit en in die straat geslaan. Die mense in die straat het net die voorval aanskou en niks gedoen nie.” ŉ 11-jarige seun, wat ŉ ent daarvandaan gespeel het, het vinnig reageer en sy pa by die werk gebel. “Sy pa het dadelik van die werk af huis toe gekom en het na die huis toe gegaan. Hy het geroep, maar niemand het geantwoord nie. Hy het in die huis ingegaan en toe ŉ vrou hoor skree,” het Hani bygevoeg. Die pa wou dadelik die slagoffer red en Makoko het met hom begin baklei. Makoko het tydens die struweling ontsnap. “Speurder konstabel Mamokete Sejake van die eenheid vir gesinsgeweld, seksuele oortredings en kinderbeskerming in Zamdela, het deurnag gewerk en Makoko is in dieselfde erf waar die misdaad gepleeg is, aangetref,” het Hani bygevoeg. “Die man is binne vier maande van die voorval tot 18 jaar tronkstraf gevonnis vir die misdaad. Die speurder het só goeie werk gedoen dat die hof nie eers DNS-bewyse gesoek het om ŉ skuldigbevinding te verseker nie.”